## На основу члана 44. Закона о црквама и верским заједницама („Сл. гласник РС“, бр. 36/2006),, члана 46. Закона о локалној самоуправи („Сл. гласник РС“, бр. 29/2007, 83/2014 - др. закон, 101/2016 – др.закон и 47/2018) и члана 70. Статута општине Гаџин Хан.

Општинско веће општине Гаџин Хан, на 35.(тридесетпетој) седници одржаној дана 13.03.2020. године, доноси

ПРАВИЛНИК

О КРИТЕРИЈУМИМА, МЕРИЛИМА, УСЛОВИМА, НАЧИНУ И ПОСТУПКУ ДОДЕЛЕСРЕДСТАВА ЗА РЕАЛИЗОВАЊЕ ПРОЈЕКАТА И ПРОГРАМА ЦРКАВА И ВЕРСКИХ ЗАЈЕДНИЦА

Члан 1.

Овим Правилником уређују се критеријуми, мерила, услови, начин и поступак доделе средстава за реализовање пројеката и програма цркава и верских заједница на територији општине Гаџин Хан.

Члан 2.

Висина средстава за реализовање пројеката и програма из члана 1. овог Правилника утврђује се сваке године Одлуком о буџету општине Гаџин Хан.

Члан 3.

Средства из члана 2. овог Правилника предвиђена су за:

- текуће поправке и одржавање,

- пројете адаптације,

- пројекте изградње и реконструкције,

- организовање црквених манифестација и других програма.

Средства из члана 2. овог Правилника могу се доделити само за пројекте који се реализују у текућој години и на основу јавног конкурса за суфинансирање пројеката цркава и верских заједница.

Члан 4.

Право подношења пријаве на јавни конкурс за доделу средстава ради реализовања пројеката цркава и верских заједница имају традиционалне цркве и верске заједнице са седиштем на територији општине Гаџин Хан.

Традиционалне цркве и верске заједнице у складу са Законом о црквама и верским заједницама јесу оне које у Србији имају вишевековни историјски континуитет и чији је правни субјективитет стечен на основу посебних закона.

Члан 5.

Критеријуми за избор пројекaта поправке, одржавања, адаптације изградње и реконструкције верских објеката су:

* степен угрожености верског објекта,
* категоризација верског објекта као културног добра (изузетан значај, велики значај, споменик културе), односно значај верског објекта за културу, уметност, историју, уколико верски објекта није утврђен као споменик културе,
* реалан финансијски план за предложени пројекат,
* број верника.

Критеријуми за избор програма цркава и верских заједница а који се тичу организовања црквених манифестација и других програма (организовање црквених манифестација добротворно – хуманитарне активности и програма, стручни, културни и научни програми и сл.) су:

-карактер и значај програма,

-допринос у унапређивању верских слобода и остваривању општег добра и заједничког интереса,

-реалан финансијски план за предложени пројекат,

-број верника.

Члан 6.

Комисија за расписивање и спровођење јавног позива за избор програма од јавног интереса које реализују удружења грађана, цркве и верске организације и који се финансирају из буџета општине Гаџин Хан (у даљем тексту Комисија) врши административну проверу и техничко-финансијску процену предложених пројеката и програма:

**- *Административна провера***

Сви предлози пројеката и програма који буду послати у предвиђеном року биће укључени у процес административне провере документације:

1. Провера да ли је пријава комплетна, односно да ли је поднета целокупна документација у складу са јавним конкурсом и да ли је документација поднета у траженој форми,

2. Провера да ли подносилац пријаве и предложени пројекат или програм испуњавају услове предвиђене јавним конкурсом и да ли је трајање пројекта/програма у складу са правилима конкурса.

**- *Техничко-финансијска процена***

Техничко-финансијска провера представља процену квалитета садржаја предлога пројекта/програма и предлога буџета.

Комисија врши оцену сваког пројекта и програма на основу вредновања критеријума утврђених у чл. 5. ове Одлуке.

Члан 7.

Јавни конкурс за реализовање пројеката и програма цркава и верских заједница расписује Комисија за расписивање и спровођење јавног позива за избор програма од јавног интереса које реализују удружења грађана, цркве и верске организације и који се финансирају се из буџета општине Гаџин Хан.

Јавни конкурс из става 1. овог члана објављује се на званичној интернет страници општине Гаџин Хан и огласној табли у згради општинске управе општине Гаџин Хан.

Члан 8.

Текст јавног конкурса садржи:

- Намену и износ средстава за које се конкурс спроводи,

- Субјекте који имају право на подношење пријава,

- Услове који подносилац пријаве мора да испуњава,

- Документа која је потребно приложити уз пријаву,

- Основна мерила и критеријуме избора,

- Место и рок за достављање пријаве,

- Рок за доношење одлуке о избору,

- Начим објављивања одлуке и

- Друге одредбе од важности за реализацију конкурса.

Члан 9.

Конкурсна документација садржи:

- Пријемни образац,

- Одлуку цркве или верске заједнице о изградњи, адаптацији или реконструкцији верског објекта за који се конкурише, односно одлуку о организовању црквених манифестација и других програма,

- Доказ о добијеним потребним дозволама и сагласностима надлежних органа предвиђеним законом и прописима који регулишу ову област (за пројекте изградње, одржавања и обнове верских објеката),

- Предмер радова (за пројекте изградње, одржавања и обнове верских објеката).

Члан 10.

Комплетна конкурсна документација се доставља у једној запечаћеној пошиљци. Пријава се предаје у писарници општинске управе (канцеларија бр. 10) или се шаље на адресу: Општина Гаџин Хан, Милоша Обилића бб, 18240 Гаџин Хан.

Пријаве послате на било који други начин неће бити узете у разматрање.

На предњој страни коверте, ученици конкурса, морају навести следеће:

„ПРИЈАВА НА КОНКУРС ОПШТИНЕ ГАЏИН ХАН ЗА СУФИНАНСИРАЊЕ ПРОЈЕКАТА И ПРОГРАМА ЦРКАВА И ВЕРСКИХ ЗАЈЕДНИЦА“.

На задњој страни коверте неопходно је навести назив подносиоца пријаве.

Члан 11.

Рок за подношење пријава на јавни конкурс не може бити краћи од 15 дана од дана објављивања јавног конкурса. Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа.

Члан 12.

Комисија ће најкасније у року од 10 дана од завршетка конкурса, утврдити предлог Одлуке о избору пројекта/програма. Предлог одлуке о избору пројеката/програма Комисија ће доставити учесницима конкурса и исту објавити на интернет страници општине Гаџин Хан.

На предлог одлуке из става 1. овог члана, учесници конкурса имају право приговора Комисији у року од 5 дана од дана њеног достављања.

Комисија је дужна да у року од 5 дана од дана пријема приговора донесе Одлуку по приговору и иста је коначна.

По истеку права за приговор, односно по окончању поступка по приговорима, Комисија доноси одлуку о избору пројеката и програма који ће се финансирати из буџета општине Гаџин Хан.

На основу одлуке из претходног става овог члана, председник општине Гаџин Хан доноси Решење о реализовању пројеката и програма цркава и верских заједница из буџета општине Гаџин Хан.

Решење о реализовању пројеката и програма цркава и верских заједница из буџета општине Гаџин Хан објављује се на званичној интернет страници општине као и на огласној табли у згради општинске управе општине Гаџин Хан.

Члан 13.

На основу Решења из става 4. члана 12. овог Правилника председник општине закључује појединачне уговоре о реализовању пројеката и програма цркава и верских заједница из буџета општине Гаџин Хан.

Уговор из става 1. овог члана садржи:

- назив годишњег програма рада

- износ средстава која се додељују из буџета за реализацију програма

- датум почетка и завршетка програма

- услове за раскид уговора пре времена.

Члан 14.

Носилац одобреног пројекта/програма дужан је да у сваком тренутку омогући Комисији контролу реализације пројеката/програма као и увид у сву потребну документацију.

Носилац програма дужан је да доставља периодичне и завршне наративне финансијске извештаје у роковима утврђеним уговором. Периодични и наративни извештаји из става 1. овог члана садржи детаљан опис активности и резултата реализације програма у односу на планиране активности као и приказ буџета са прегледом свих трошкова који су настали за време извештајног периода, као и целокупну документацију која оправдава настале трошкове.

Прегледом финансијских извештаја, Комисија утврђује да ли су буџетска средства коришћена наменски и да ли постоји рачуноводствена документација која указује на наменски утрошак истих.

Ако се приликом контроле утврди ненаменско трошење средстава, надлежни орган дужан је да раскине уговор и затражи повраћај пренетих средстава. Корисник средстава је дужан да средства врати у року од 20 дана од дана раскида уговора о додели средстава.

Завршни финансијски и наративни извештај са копијама комплетне финансијске документације о утрошку одобрених средстава, носилац програма је дужан је да поднесе најкасније до 15. јануара текуће године за претходну годину.

Извештај пројекта/програма доставља се у штампаном облику, у затвореној коверти, предајом на писарници општинске управе општине Гаџин Хан или се шаље поштом.

Члан 15.

Овај Правилник ступа на снагу наредног дана од дана објављивања на огласној табли и званичној интернет страници општине Гаџин Хан.

ОПШТИНСКО ВЕЋЕ ОПШТИНЕ ГАЏИН ХАН

Број:06-110-132/20-III

Датум: 13.03.2020.године ПРЕДСЕДНИК

Гаџин Хан Марија Цветковић